Predkladacia správa

Materiál sa predkladá na rokovanie vlády ako iniciatívny. Má informatívny charakter a z tohto dôvodu nebol predložený na medzirezortné pripomienkové konanie. 

Minister zahraničných vecí SR Ján Kubiš uskutočnil v dňoch 13. – 14. septembra 2007 pracovnú návštevu Holandského kráľovstva (NL). Počas návštevy bol prijatý holandskou kráľovnou Beatrix, neformálne sa stretol s holandským predsedom vlády NL Janom Peterom Balkenendem, rokoval s ministrom zahraničných vecí NL Maxime Verhagenom, ministrom pre európske záležitosti MZV NL Fransom Timmermansom, predsedom parlamentného výboru pre európske záležitosti Harmom-Evertom Waalkensom, ako aj s ďalšími členmi holandského parlamentu a s vrcholnými predstaviteľmi Ministerstva obrany NL a Ozbrojených síl NL. Súčasťou programu bolo aj stretnutie s vysokým komisárom Organizácie pre bezpečnosť a spoluprácu v Európe (OBSE) pre národnostné menšiny Knutom Vollebaekom, generálnym riaditeľom Organizácie pre zákaz chemických zbraní (OPCW) Rogeliom Pfirterom, ako aj so sudcom Medzinárodného súdneho dvora Petrom Tomkom. 

Predmetom rozhovorov bol rozvoj bilaterálnych vzťahov, spolupráca SR a Holandska na pôde medzinárodných organizácií a výmena názorov na aktuálne medzinárodnopolitické a európske otázky. 

Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.